Komentar z e-demokracije:

Spoštovani,
 pošiljam komentar na predlog Raziskovalne in inovacijske strategije Slovenije (RISS 2021 – 2030):
1. Ukrep U7.3 je identičen ukrepu U7.4.
2. Predlagam, da se doda ukrep: prehod iz enote "raziskovalne ure" na (so) financiranje dejanskih stroškov projektov, ki je že bil zajet v prejšnjem RISS, pa žal nikoli realiziran. V kolikor bo ARRS ohranila sistem financiranja po sedanji ceni raziskovalne ure, bo Slovenija v okviru programa HEvropa izgubila veliko sredstev. HEvropa namreč predvideva poenostavitev financiranja projektov. Med drugim se bo za dokazovanje upravičenih stroškov dela uporabljala tako imenovana »project based remuneration = cost of personnel are eligible up to the remuneration that the person is paid for work in similar projects funded by national schemes«. Kar z drugimi besedami pomeni, da bodo JRO za sodelovanje na raziskovalnih projektih v okviru HEvropa za posameznega raziskovalca dobile priznan strošek dela v višini standardne lestvice stroška na enoto, kar trenutno po veljavni ceni ure ARRS znaša 21,89 eur. Predlog novega ZRD sicer v 64. členu predvideva, da se za določitev plače raziskovalcem, zaposlenih v JRO, ki se bodo zaposlili za določen čas na podlagi posebne pogodbe med javno raziskovalno organizacijo in Evropsko komisijo ali drugim organom EU, ne bodo uporabljala določila zakona, ki določa plače v javnem sektorju. V tem primeru se bo plača lahko določila na podlagi internih aktov JRO, plača raziskovalca z vsemi dodatki pa naj ne bi presegala dvakratnika osnovne plače v najvišjem plačnem razredu delovnega mesta, na katerega je raziskovalec razporejen. Novela ZRD resda uspešnim raziskovalcem prinaša višje plače, vendar pa JROji teh plač ne bodo mogli uveljaviti kot upravičen strošek dela v okviru projektov HEvropa, saj jim bo za vsakega raziskovalca, ne glede na to, kakšna bo njegova plača oz. njegova urna postavka, priznan strošek dela v višini 21,89 eur, kolikor znaša urna postavka za sodelovanje v nacionalnih projektih. To namreč ni skladno s pravili EU, po katerih ne moreš imeti različnih urnih postavk za nacionalne razpise, ki jih financira država članica (v primeru Slovenije so to razpisi ARRS) in uveljavljati druge, višje urne postavke za evropske razpise, ne glede na to, da bo ZRD omogočal, da bodo raziskovalci za sodelovanje na evropskih razpisih lahko prejemali dvakratnik plače. V Evropski uniji namreč že obstaja precedens, ko sta to želeli uveljaviti Grčija in Češka, pa je Evropska komisija to zavrnila. Zato je nujno, da se poleg spremembe ZRD, ki je eden od potrebnih pogojev, uredi oz. ukine enoto »raziskovalne ure« pri nacionalnih projektih ARRS in preide na (so)financiranje dejanskih stroškov projektov. Samo v tem primeru, bodo JRO za raziskovalne projekte v okviru programa HEvropa lahko uveljavljale stroške dela raziskovalcev v višini dejanske plače oz. v višini, ki jo omogoča 64. člen novele ZRD.
Lep pozdrav,
Rebeka Koncilja Žgalin, spec.
Univerza v Ljubljani, Ekonomska fakulteta